Pauliina Kuhlmann vaikuttaa Polvijärven kunnanvaltuustossa ja kunnanhallituksessa.

Polvijärven kuntapäättäjä Pauliina Kuhlmann (sd) kirjoittaa Facebookissa epäilevään sävyyn muun muassa holokaustista. ALL OVER PRESS JA KUVAKAAPPAUS FACEBOOKISTA

Pohjois-Karjalassa sijaitsevan Polvijärven kunnanvaltuutettu Pauliina Kuhlmann (sd) kyseenalaistaa muun muassa holokaustin ja toisen maailmansodan todenperäisyyden Facebookissa.

Kuhlmann vaikuttaa kunnanvaltuuston ohella myös reilun 4 000 asukkaan Polvijärven yhdeksänhenkisessä kunnanhallituksessa. Hänet valittiin valtuustoon vuoden 2017 kuntavaaleissa, joissa hän sai 46 ääntä.

Holokaustilla tarkoitetaan Saksan suorittamaa, toisen maailmansodan aikaista juutalaisten kansanmurhaa. Historiantutkimuksen arviot holokaustin juutalaisuhrien määrästä perustuvat muun muassa väestötilastoihin ja erilaisiin asiakirjoihin ja vaihtelevat yleisesti viidestä seitsemään miljoonaan.

Natseilta itseltään ei jäänyt täydellistä kirjanpitoa massamurhan uhreista. Holokaustin toteutuksen organisoinnista vastanneen SS-everstiluutnantin Adolf Eichmannin on kerrottu useissa yhteyksissä puhuneen viidestä tai kuudesta miljoonasta juutalaisuhrista.

Euroopan ihmisoikeustuomioistuin (EIT) linjasi viime vuonna, että holokaustin kieltäminen osoittaa halveksuntaa sen uhreja kohtaan ja on vakiintuneiden historiallisten tosiasioiden vastaista. Maanantaina tuli kuluneeksi tasan 75 vuotta siitä, kun puna-armeija saapui tuhon symboliksi tulleeseen Auschwitzin keskitysleiriin ja vapautti sen lähes 8 000 jäljellä ollutta vankia.

Kuhlmann toimii Polvijärvellä sekä kunnanvaltuustossa että kunnanhallituksessa. FACEBOOK

”Propagandaa”

Kuhlmann väittää viime perjantai-iltana kirjoitetussa Facebook-päivityksessään, että arvio holokaustissa kuolleista noin kuudesta miljoonasta ihmisestä on ”noin 25-kertaisesti yläkanttiin”. Perusteena tälle hän puhuu päivityksen kommenttikentässä epämääräisesti muun muassa ”henkilöllisyyksien vaihtamisesta”.

Lisäksi Kuhlmann kutsuu kommenteissa Auschwitz-Birkenaun keskitysleirin verkkosivua ”valheelliseksi propagandaksi” ja Israelin Yad Vashem -holokaustimuseota ”propagandamuseoksi”.

– Ja tämäkö se todistaa yhtään mitään! Tämähän on propagandaa, hyvä ystäväni. Pelkkää valheellista propagandaa. Tiedätkö ketkä ylipäätään murhasivat ja ketä? valtuutettu kirjoittaa eräässä kommenteistaan.

Kirjoitustensa perusteella hän suhtautuu kriittisesti myös tasavallan presidentti Sauli Niinistön osallistumiseen viimeviikkoiseen holokaustin muistojuhlaan Israelissa.

– Mulla on niin paljon tietoa tästä Israel-casesta, että minua noitten on ihan turha huijata enää sekuntiakaan... Tekemiset tiedetään. Ja sitten... oksennus lentää... meidän presidentti on tuolla kekkereissä mukana "muistelemassa"... joka ikinen valtionpäämies tietää totuuden. Kunhan järjestävät kansalle sirkushuveja ja vahvistavat narratiivia, Kuhlmann viestii somessa.

Lopulta hän kutsuu myös koko toista maailmansotaa ”yhdeksi suureksi näytelmäksi”.

Sotaa käsittelevien päivitystensä ohella Kuhlmann on puhunut Facebook-sivullaan kieltävään sävyyn myös muun muassa ilmastonmuutoksesta sekä jakanut salaliittoteorioita ”uudesta maailmanjärjestyksestä”.

Presidentti Sauli Niinistö osallistui viime viikolla holokaustin muistojuhlaan Israelissa. Niinistö on valtiojohtajien yhteiskuvassa kolmannessa rivissä. ALL OVER PRESS

”Kantaa vastuun”

Iltalehti ei tavoittanut Kuhlmannia itseään kommentoimaan kirjoituksiaan huolimatta toistuvista yrityksistä viime viikonlopun ja alkuviikon aikana.

Kunnanhallitus ja kunnanvaltuusto, joiden jäsen Kuhlmann on, johtavat kuitenkin koko Polvijärven kunnan toimintaa, hallintoa ja taloutta. Voiko Kuhlmannin tavoin kirjoitellut henkilö toimia tällaisissa vastuutehtävissä?

Polvijärven kunnanvaltuuston puheenjohtaja Tiina Mustonen (sd) on valtuustossa Kuhlmannin ryhmätoveri. Tieto somekirjoituksista tuli Mustoselle keskiviikkona järkytyksenä.

– Olen ymmälläni ja järkyttynyt, että mitä tällä haetaan. Itse olen muutenkin niin vähän Facebookin kanssa tekemisissä, enkä sillä tavalla seuraa sitä, Mustonen kertoi Iltalehdelle.

– Valtuustossa ei ole Pauliinan osalta ollut mitään asiatonta, ja hän on ottanut erittäin pätevästi asioihin kantaa. Tämä on kuin toinen maailma.

Mustonen sanoutuikin heti kunnanvaltuuston puolesta irti Kuhlmannin holokaustikirjoittelusta. Torstai-illaksi hän kutsui kiireellä koolle palaverin, jossa sovittiin toimenpiteistä asian suhteen.

Polvijärven Demarit ry:n puheenjohtaja Jaana Jylhä-Ollila ilmoittaa kokouksen jälkeen sen päätöksistä puhelimitse.

– Pauliina on ilmoittanut jättävänsä tänään eroilmoituksen puolueesta näkemyserojen vuoksi, Jylhä-Ollila kertoo.

Tuliko aloite erosta Kuhlmannilta itseltään?

– Se oli yhteinen päätös.

Kuhlmannin jatkosta SDP:n Polvijärven valtuustoryhmässä päättää sen sijaan ryhmä itse seuraavassa kokouksessaan.

– Pauliina kirjoittaa Facebookissa omana itsenään ja kantaa kirjoituksistaan yksityisenä ihmisenä itse vastuun. Minun mielestäni se on jokaisen oikeus, Jylhä-Ollila päättää.